CELEX: 62010TN0390
Language: sk
Date: 2010-09-10 00:00:00
Title: Vec T-390/10 P: Odvolanie podané 10. septembra 2010 : Paulette Füller-Tomlinson proti rozsudku Súdu pre verejnú službu z  1. júla 2010 vo veci F-97/08, Füller-Tomlinson/Parlament

6.11.2010   
            
            
               SK
            
            
               Úradný vestník Európskej únie
            
            
               C 301/47
            
         Odvolanie podané 10. septembra 2010: Paulette Füller-Tomlinson proti rozsudku Súdu pre verejnú službu z 1. júla 2010 vo veci F-97/08, Füller-Tomlinson/Parlament
   (Vec T-390/10 P)
   ()
   2010/C 301/75
   Jazyk konania: francúzština
   
      Účastníci konania
   
   
      Odvolateľka: Paulette Füller-Tomlinson (Brusel, Belgicko) (v zastúpení: L. Levi, advokát)
   
      Ďalší účastník konania: Európsky parlament
   
      Návrhy odvolateľky
   
   
               —
            
            
               zrušiť rozsudok Súdu pre verejnú službu Európskej únie z 1. júla 2010 vo veci F-97/08,
            
         
               —
            
            
               v dôsledku toho vyhovieť návrhom, ktoré odvolateľka podala v prvom stupni, a teda
               
                           —
                        
                        
                           zrušiť rozhodnutie vedúceho sekcie dôchodkov a sociálneho poistenia z 9. apríla 2008, ktoré v článku 3 určuje mieru pôvodu trvalej čiastočnej invalidity v chorobe súvisiacej s výkonom povolania na 20 %,
                        
                     
                           —
                        
                        
                           zrušiť v potrebnom rozsahu rozhodnutie o zamietnutí sťažnosti, ktoré bolo prijaté 26. augusta 2008 a oznámené 28. augusta 2008,
                        
                     
                           —
                        
                        
                           subsidiárne zaviazať žalovaného na úhradu sumy 12 000 eur z dôvodu náhrady nemajetkovej ujmy,
                        
                     
                           —
                        
                        
                           zaviazať žalovaného na náhradu všetkých trov konania,
                        
                     
         
               —
            
            
               zaviazať žalovaného náhradu všetkých trov konania na oboch stupňoch.
            
         
      Odvolacie dôvody a hlavné tvrdenia
   
   Týmto odvolaním sa odvolateľka domáha zrušenia rozsudku Súdu pre verejnú službu (ďalej len „SVS“) z 1. júla 2010, vo veci Füller-Tomlinson/Parlament, F-97/08, ktorým bola zamietnutá žaloba, ktorou sa žalobkyňa domáhala predovšetkým zrušenia rozhodnutia Európskeho parlamentu, ktoré na lekárske účely určuje mieru trvalej invalidity odvolateľky súvisiacej s výkonom povolania na 20 % na základe európskej stupnice fyzického a psychického poškodenia.
   Na podporu svojho odvolania odvolateľka uvádza niekoľko odvolacích dôvodov založených na:
   
               —
            
            
               nedodržaní rozsahu preskúmania zákonnosti podmienok stanovených poistnými pravidlami prijatými na vykonanie článku 73 Služobného poriadku úradníkov Európskej únie súdom, keďže SVS obmedzil svoje preskúmanie na zjavne nesprávne posúdenie a prekročenie diskrečnej právomoci zo strany inštitúcií, pričom malo ísť o úplné preskúmanie meritórnej zákonnosti aktu,
            
         
               —
            
            
               nepreskúmaní zjavne nesprávneho posúdenia, skreslení spisového materiálu, nesplnení povinnosti odôvodnenia zo strany prvostupňového súdu a porušení článku 73 služobného poriadku a poistných pravidiel, keďže:
               
                           —
                        
                        
                           SVS nezohľadnil úvahy uvedené v priebehu pojednávania v rámci rozšírenia žalobných dôvodov návrhu na začatie konania,
                        
                     
                           —
                        
                        
                           SVS predovšetkým nezohľadnil, že miera voľnej úvahy lekárov sa vzťahuje len na konštatovanie choroby a nie na určenie miery invalidity, čím potvrdil záväzný charakter európskej stupnice fyzického a psychického poškodenia, ktorá obmedzuje mieru invalidity v prejednávanej veci na 20 %, zatiaľ čo lekárska komisia posúdila, že miera invalidity žalobkyne dosahuje 100 %,
                        
                     
         
               —
            
            
               zneužití pojmu primeraná lehota a skreslení spisového materiálu, keďže SVS v rámci pripomienok uviedol lekárske vyšetrenie, ktoré sa nikdy neuskutočnilo, aby následne dospel k záveru, že lehota na vybavenie spisu odvolateľky nebola neprimeraná.